Historiese 200 jaar gevier | News24
Historiese 200 jaar gevier
DIE plaaswoning in Kuruman by die Robert Moffat-sendingstasie waar Robert Moffat en sy vrou, Mary, gewoon het. Foto: Ilse Watson
DIE historiese Robert Moffat-sendingstasie in Kuruman vier vanjaar sy 200ste bestaansjaar.
Dit is hier waar die eerste Bybel in Setswana vertaal is, die eerste Bybel wat in Afrika gedruk is.
Kort nadat Robert Moffat (21 Desember 1795 tot 9 Augustus 1883), ’n Skotse sendeling, in 1817 hier aangekom het, het hy die vertaling begin.
Lede van verskeie geloofsgroepe, burgemeesters en raadslede van verskeie munisipaliteite het op Vrydag 18 Maart ’n spesiale erediens met die steun van die John Taolo Gaetsewe-distriksmunisipaliteit bygewoon.
Die Moffat-sendingstasie was twee jaar lank vir restourasie gesluit en dié werk duur steeds voort.
Die Nasionale Loterye-kommissie het R13,7 miljoen vir die restourasiewerk beskikbaar gestel. Aanvanklik was die versterking van die dak van die kerkgebou die hooffokus.
Peter Nanzana, hoof van kommunikasie by John Taolo Gaetsewe, sê die vieringe sal vir die volgende vyf jaar voortduur.
Hy het in ’n nuusverklaring gesê by die vieringe sal meestal lede van verskeie sinodes betrek word en dit sal ook deur hulle gelei word.
Navorsing sal ook deur akademici gedoen word om lig te werp op wie almal by die vestiging van die sendingstasie, insluitende plaaslike mense, betrokke was, het hy gesê.
Kudzani Ndebele, uitvoerende direkteur van die Robert Moffat-sendingstasie, sê ’n teologiese konferensie sal ook gehou word om oor die toekoms van sendingwerk te besluit.
Die sendingstasie is ’n erfenisterrein en die meeste van die geboue is in hul oorspronklike toestand gelaat om besoekers die geleentheid te gee om werklik die gevoel te kry van hoe dinge 200 jaar gelede gewerk het toe die eerste sendelinge in die gebied aangekom het.
Sommige dokumente wat by die sendingstasie gedruk is, word in museums in Kimberley gehou en ook by verskeie universiteite in Engeland bewaar. Die sendingstasie sal binnekort ’n argiefgebou oprig om die dokumente wat in ander lande is, te huisves.